b"\n_START_ARTICLE_\nEstrella de Van Maanen\n_START_SECTION_\nCaracter\xc3\xadstiques f\xc3\xadsiques\n_START_PARAGRAPH_\nL'Estel de Van Maanen \xc3\xa9s un romanent estel\xc2\xb7lar de tipus espectral DZ7 o DF-G/VII. Com a nan blanc de tipus DZ, \xc3\xa9s relativament fred i mostra l\xc3\xadnies met\xc3\xa0l\xc2\xb7liques per\xc3\xb2 no l\xc3\xadnies d'hidrogen ni d'heli en el seu espectre. A 14 anys llum del sistema solar, \xc3\xa9s el nan blanc solitari \xe2\x80\x94sense un altre estel acompanyant\xe2\x80\x94 m\xc3\xa9s proper. La seva temperatura relativament baixa \xe2\x80\x946770 K\xe2\x80\x94 suggereix que es tracta d'un objecte molt antic, amb una edat estimada entorn de 10\xc2\xa0000 milions d'anys; no obstant aix\xc3\xb2, estudis recents consideren una edat notablement inferior, entre 3700 i 5000 milions d'anys._NEWLINE_El possible progenitor de l'actual nan blanc tenia una massa estimada de 2,6 masses solars i va romandre en la seq\xc3\xbc\xc3\xa8ncia principal durant aproximadament 900 milions d'anys, i pr\xc3\xa9s en compte aix\xc3\xb2 era probablement un estel blanc de la seq\xc3\xbc\xc3\xa8ncia principal. Aix\xc3\xb2 li d\xc3\xb3na a l'estel una edat combinada d'al voltant de 4,100 milions d'anys. Quan l'estel va abandonar la seq\xc3\xbc\xc3\xa8ncia principal, es va expandir a un gegant vermell, que en algun punt de la branca asimpt\xc3\xb2tica dels gegants va aconseguir un radi m\xc3\xa0xim de 650 vegades el radi actual del Sol, o aproximadament 3 unitats astron\xc3\xb2miques, i en aquesta mateixa fase l'estel va perdre part considerable de la seva massa. Qualsevol planeta que estigu\xc3\xa9s en \xc3\xb2rbita dins d'aquest radi hauria interactuat directament amb el sobre est\xc3\xa8s de l'estel. Quan el gegant vermell va esgotar el seu combustible nuclear, va expulsar les seves capes exteriors en una nebulosa planet\xc3\xa0ria que va durar uns milers d'anys, i quedant com a romanent l'actual nan blanc._NEWLINE_L'Estel de Van Maanen t\xc3\xa9 actualment una massa d'aproximadament 0,83 masses solars, si b\xc3\xa9 el seu di\xc3\xa0metre amb prou feines suposa el 1,3\xc2\xa0% del di\xc3\xa0metre solar. Els nans blancs s\xc3\xb3n objectes incre\xc3\xafblement densos, amb una densitat 50\xc2\xa0000 vegades superior a la del plat\xc3\xad: el di\xc3\xa0metre calculat per a l'Estel de Van Maanen \xc3\xa9s lleugerament inferior al de la Terra, amb el que la seva densitat \xc3\xa9s unes 10 vegades major que la de S\xc3\xadrius B, el nan blanc m\xc3\xa9s proper. Una caixa de llumins plena d'aquest material pesaria m\xc3\xa9s de 10\xc2\xa0000 quilograms. La seva lluminositat \xc3\xa9s inferior a 2 deumil\xc2\xb7l\xc3\xa8simes de la lluminositat solar._NEWLINE_Els estels m\xc3\xa9s propers a l'Estel de Van Maanen s\xc3\xb3n dos nans vermells: GJ 1002, a 4,3 anys llum, i TZ Arietis, a 4,6 anys llum."